ขานรับกขช.เร่งระบายข้าวรัฐ 6ล้านตัน
โพสต์ทูเดย์ &#8212; &#8220;พรทิวา&#8221; รับลูกกขช. เร่งระบายข้าวสต๊อกรัฐ 6 ล้านตัน ผู้ส่งออกข้าว แนะควรระบาย45 แสนตัน หวั่นทุบราคาตลาด ด้าน&#8220;พาณิชย์&#8221; เตรียมเรียกโรงสีถกปมนำเข้าข้าวเปลือกกรอบอาฟตาเสรี
22 ก.ย. 2552

โพสต์ทูเดย์ — “พรทิวา” รับลูกกขช. เร่งระบายข้าวสต๊อกรัฐ 6 ล้านตัน ผู้ส่งออกข้าว แนะควรระบาย45 แสนตัน หวั่นทุบราคาตลาด ด้าน“พาณิชย์” เตรียมเรียกโรงสีถกปมนำเข้าข้าวเปลือกกรอบอาฟตาเสรี
นางพรทิวา นาคาศัย รมว.พาณิชย์ เปิดเผยว่า ในการประชุมคณะกรรมการนโยบายข้าวแห่งชาติ (กขช.) เมื่อวันที่ 16 ก.ย. ที่ประชุมมีความเห็นให้กระทรวงพาณิชย์เร่งพิจารณาการระบายข้าวสารในสต๊อกรัฐบาลที่เหลืออีก 6 ล้านตันซึ่งกระทรวงจะเรียกหน่วยงานที่เกี่ยวข้องทั้งกรมการค้าต่างประเทศ องค์การคลังสินค้า (อคส.) มาหารือ เพื่อกำหนดแนวทางว่าจะเริ่มเปิดระบายเมื่อไร และปริมาณเท่าไร การระบายข้าวครั้งนี้ น่าจะระบายข้าวสารมากกว่าข้าวเปลือก แม้เอกชนต้องการนำข้าวเปลือกไปผลิตข้าวนึ่งก็ตาม เพราะการระบายข้าวเปลือกทำได้ยาก มีขั้นตอนการระบายซับซ้อนกว่าการระบายข้าวสาร
นายชูเกียรติ โอภาสวงศ์ นายกสมาคมผู้ส่งออกข้าวไทย กล่าวว่า รัฐบาลควรจะระบายข้าวสารออกมาไม่เกิน 4-5 แสนตัน เพราะเป็นปริมาณที่ตลาดรับได้ หากระบายมากกว่านี้ อาจกระทบต่อราคาตลาด โดยสถานการณ์ข้าวในตลาดขณะนี้ อยู่ในภาวะตึงตัว โดยเฉพาะข้าวเปลือกที่หาซื้อได้ยากในตลาด เนื่องจากผู้ประกอบการมีการแข่งขันแย่งซื้อข้าวเปลือกในตลาดมาทำเป็นข้าวนึ่งส่งออก ทำให้ข้าวขาวขาดตลาด แต่การระบายรัฐบาลคงทำไม่ทันสัปดาห์หน้า เพราะการระบายสต๊อกข้าวสารรัฐบาล ต้องผ่านความเห็นชอบจากกขช. ก่อน 
“ข้าวในตลาดตึงตัวพอควร เพราะอยู่ระหว่างข้าวนาปรังกับข้าวนาปี ซึ่งผลผลิตของข้าวนาปีจะออกช่วงเดือนพ.ย. ประกอบกับผู้ส่งออกเร่งซื้อข้าวเปลือกไปทำข้าวนึ่ง ทำให้ข้าวในตลาดลดน้อยลง ดังนั้นหากระบายออกมา ก็จะช่วยเรื่องสภาพคล่องได้พอควร โดยเฉพาะผู้ประกอบการข้าวถุงในประเทศที่หาซื้อข้าวได้ยาก ทำให้ข้าวถุงมีราคาสูงขึ้น” นายชูเกียรติ กล่าว
สำหรับราคาข้าวขาว 5% ขณะนี้อยู่ที่กระสอบละ 1,600 บาท ถือเป็นราคาที่เหมาะสม โดยก่อนหน้านี้ได้เคยลดลงต่ำสุดเหลือกระสอบละ 1,500 บาท และเคยขึ้นสูงสุดกระสอบละ 1,700 บาท
รายงานข่าวจากกระทรวงพาณิชย์ แจ้งว่า วงการค้าข้าวมีการประเมินว่า ข้าวในสต๊อกรัฐบาลน่าจะอยู่ที่ประมาณ 6-7 ล้านตันข้าวสาร จากการคำนวณปริมาณข้าวในสต๊อกเดิม ที่ไม่ได้มีการระบายออกมา หลังระงับผลการประมูลข้าว 2.6 ล้านตันไป ก่อนหน้านี้ ทำให้ปริมาณสต๊อกคงเหลือที่ 4 ล้านตัน รวมกับปริมาณข้าวที่ได้จากโครงการรับจำนำข้าวเปลือกนาปรังปี 2552 ประมาณ 6 ล้านตันข้าวเปลือกหรือประมาณ 3 ล้านตันข้าวสาร 
ทั้งนี้ กขช. ได้เห็นชอบยุทธศาสตร์การระบายข้าวของรัฐ 4 แนวทาง ประกอบด้วย 1. ไม่กระทบราคาภายในประเทศ หรือกระทบให้น้อยที่สุด 2. รักษาส่วนแบ่งตลาดข้าวไทยในเวทีโลก 3. ลดภาระการดูแลรักษาข้าวที่รัฐต้องรับผิดชอบลง และ 4.การระบายข้าวต้องขาดทุนน้อยที่สุด โดยกำหนดแนวทางระบาย 2 แนวทาง ได้แก่การระบายผ่านตลาดการค้าปกติ และการใช้ตลาดของรัฐบาล หรือจีทูจี
นายยรรยง พวงราช อธิบดีกรมการค้าภายใน กล่าวว่า ได้รับนโยบายจากนายกอร์ปศักดิ์ สภาวสุ รองนายกรัฐมนตรี ให้เรียกประชุมกับโรงสี และผู้ประกอบการข้าว เพื่อเตรียมพร้อมประกันราคาข้าวที่จะเริ่มต้นเดือนต.ค.นี้ โดยจะนัดเร็วๆ นี้ และจะหยิบประเด็นที่โรงสีต้องการให้รัฐบาล เปิดนำเข้าต้นข้าวและข้าวเปลือกเสรี ภายใต้กรอบเขตการค้าเสรีอาเซียน (อาฟตา) โดยไม่ต้องขออนุญาตจากกระทรวงพาณิชย์เข้ามาพิจารณาด้วย เพื่อหาทางออกร่วมกัน